པེ་ཅིང་ནས་གནམ་གྲུར་བསྡད་དེ་ཉི་ཧོང་གི་གྲོང་ཁྱེར་ཆེན་པོ་ཨོ་ས་ཀ་ཟེར་བ་དེའི་གནམ་གྲུའི་འབབ་ཐང་དུ་བསླེབས་པར།ལམ་བར་དུ་ཆུ་ཚོད་གསུམ་དང་ཕྱེད་ཀ་ཙམ་ལས་མ་འགོར།ང་ནི་པེ་ཅིང་དུ་འཚོ་བ་རོལ་བའི་བོད་པ་ཞིག་སྟེ།སྤྱི་ལོ་༡༩༩༩ལོར་པེ་ཅིང་དུ་ཡོང་བ་ནས་བཟུང་ད་ལྟའི་བར་མི་ལོ་བཅོ་ལྔ་ལྷག་འགོར་ཟིན།ང་ལོ་རེར་སྟོད་ཉི་མ་ལྷ་སར་ཐེངས་རེ་གཉིས་ལ་ལོག་བཞིན་ཡོད།པེ་ཅིང་ནས་ལྷ་སའི་བར་མཁའ་ལམ་བརྒྱུད་ན་ཆུ་ཚོད་ལྔ་ལྷག་འགོར་བཞིན་ཡོད་ཅིང་།ང་ཉི་ཧོང་གི་རྒྱལ་ཁོངས་སུ་འབྱོར་དུས་སེམས་སུ་ས་ཁོངས་ཀྱི་བར་ཐག་ཁོ་ནའི་ངོས་ནས་བལྟས་ན་པེ་ཅིང་ནས་ཉི་ཧོང་གི་བར་ཐག་དེ།པེ་ཅིང་ནས་ངའི་ཕ་ཡུལ་བོད་ཁམས་དང་བསྡུར་ན་ཐག་ཉེ་ཨང་སྙམ་བྱུང་།ཨོ་ས་ཀ་ནས་ཁྱེའོ་ཏའོར་བསྐྱོད་པའི་ལམ་དུ།དུས་ངེས་མེད་དུ་ཆར་ཞོད་ཆེན་པོ་རེ་བབས་ཡོང་།ཆར་ཆུས་བཀྲུ་བཞིན་པའི་ཤེལ་སྒོའི་ཕ་རོལ་གྱི་ལམ་གྱི་ངོགས་གཉིས་སུ་ལྗང་མདོག་གི་ནགས་ཀློང་ཚང་ཚིང་ཏུ་དཀྲིགས་འདུག་པ་དང་།དེ་དག་གི་བར་སྟོང་ཡངས་ས་རེ་ནས་ཚོན་མདོག་གི་ཤིང་གི་སྒམ་ཆུང་བསྒྲིགས་པ་དང་མཚུངས་པའི་ཁང་ཁྱིམ་གྱིས་གྲུབ་པའི་གྲོང་དང་གྲོང་བརྡལ་ངེས་མེད་དུ་མཐོང་ཡོང་།